Predkladacia správa

Na spoločnom rokovaní Ministerskej rady vlády SR pre záležitosti EÚ a Výboru pre európske záležitosti Národnej rady SR v apríli t. r. vzniesli poslanci Národnej rady Slovenskej republiky požiadavku na predloženie komplexnej správy o dosiahnutých výsledkoch SR počas ročného členstva v EÚ, t. j. od 1. mája 2004 do 30. apríla 2005. Požiadavka bola opakovane vznesená i pri prerokúvaní Správy o účasti Slovenskej republiky na legislatívnom procese v Európskej únii v roku 2004 v Národnej rade SR. V súvislosti s tým bola v koordinácii podpredsedu vlády SR pre európske záležitosti P. Csákyho a v úzkej spolupráci s ostatnými ústrednými orgánmi štátnej správy pripravená táto súhrnná správa. 

Súhrnná správa zachytáva prvý rok členstva Slovenskej republiky v Európskej únii z rôznych aspektov, vplyvov a dosahov tohto kroku. Úvod popisuje zmeny inštitucionálne a procesné, zmeny, ktoré nastali na úrovni správy štátu. Správa je členená na kapitoly, pričom ich rozdelenie vychádza z členenia aktivít Európskej únie. 

Materiál prešiel medzirezortným pripomienkovým konaním a na rokovanie vlády SR sa predkladá bez zásadných rozporov. Materiál bol prerokovaný na zasadnutí Ministerskej rady vlády SR pre záležitosti EÚ dňa 13. septembra 2005 s odporúčaním po zapracovaní pripomienok predložiť materiál na rokovanie vlády SR.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.